arnastofnun/IGC-2024 huggingface dataset:
Óvinir þjóðarinnar númer eitt

Nýju bankarnir þrír eru óvinir þjóðarinnar númer eitt, tvö og þrjú. Þeir eru í höndum bófa, sem hugsa nákvæmlega eins og fyrirrennararnir. Þetta gildir ekki bara um bankastjórana, heldur einnig um aðra yfirmenn bankanna. Þeir keyra enn á sama gamla siðleysinu og fyrir hrun. Hugtökin eru hin sömu, hugsunin hin sama, leyndarhyggjan hin sama. Því miður glutraði ríkisstjórnin niður færi á að siðvæða bankana, þegar ríkið átti þá um skeið eftir hrun. Í staðinn neyðist hún núna til að bregða fæti fyrir þá. Með góðu eða illu þarf að losna við yfirstétt bankanna og fá inn fólk, sem hefur siðferðisgrunn.
Forseti og bófaflokkar

Stjórnvöld Kína láta yfirleitt dólgslega í samskiptum við umheiminn. Vöruðu friðarnóbelsnefndina við vali Liu Xiaobo, sem situr í fangelsi. Kvörtuðu við ríkisstjórn Noregs og skrúfuðu fyrir samskipti við Noreg. Reyndu að fá sendiherra ríkja heims til að mæta ekki í athöfnina. Auðvitað tekur enginn mark á þeim. Samt hefur Ólafur Ragnar Grímsson mikið dálæti á þeim. Hann vill auka viðskipti við Kína fremur en Evrópu. Og líka við Sovétríkin, sem færast óðfluga til baka til Sovéthátta. Síðan klappstýra útrásarinnar missti af samneyti við íslenzka bankabófa hallar hún sér að erlendum bófaflokkum.
Takið fangaskip á leigu

Nú þegar og næstu ár þurfum við á kúfi fangarýmis að halda. Eins og alltaf áður er farin fáránlegasta leiðin. Íslenzkum kerfiskörlum er það áskapað. Byrjað er á að hanna hús, þótt hundruð stórra húsa standi auð, til dæmis á Keflavíkurvelli. Bezt væri þó að leigja fangaskip til landsins. Það er hægt að fá með mánaðar fyrirvara. Leigið skip, sem rúmar 300 fanga og setjið alla í afplánun um leið og dómar falla. Geymið þá úti á Sundum. Skipið getur líka tekið við bankabófum. Þegar ný stjórnarskrá hefur siðvætt þjóðinna, þurfum við ekki svona mikið fangarými. Húsnæðisþörfin varir ekki endalaust.
Frekja og hávaði sérhagsmuna

Þjóðfundurinn var kurteis og sammála um flest. Andstæða hávaða og frekju valdadólga samfélagsins. Verst láta helztu forstjórar verkalýðsrekenda og atvinnurekenda, svo og forstjórar kvótagreifa. Einnig talsmenn álversbyggða, svo sem Húsavíkur og Keflavíkur. Bezt kemur frekjan fram í Árna Sigfússyni bæjarstjóra. Hann keyrði allt á bólakaf í taumlausum hávaða og yfirgangi, auðvitað með stuðningi bæjarbúa. Svo þegar kjósendur þessara rugludalla komast á þjóðfund, reynast þeir bara vera áhugavert fólk með uppbyggilegar hugsanir. Geta frekja og hávaði sérhagsmuna öllu lengur ráðið samfélaginu?
Ónýtar kynslóðir lagatækna

Brynjar Níelsson lagatæknir skrifar enn eina undarlegu blaðagreinina í dag. Kvartar yfir vankunnáttu nýrra lagatækna frá nýjum háskólum. Þeir falla víst í stórum stíl á lögmannaprófi. En þeir eru akkúrat ekki vandamálið. Heldur hinir, sem standast prófið. Áratugum saman hefur Háskóli Íslands útskrifað siðlausa lagatækna sem lögmenn. Það er eitt stærsta vandamál þjóðarinnar. Dómstólar og málflutningur eru mönnuð arftökum Brennu-Njáls. Lagatæknar læra að flækja mál og að eyða þeim. Þeir eru orðhengilsmenn, sem lesa furðulegt innihald úr bókstaf laganna. Vandi lögfræðinnar felst ekki í þeim, sem falla á prófi, heldur hinum, sem standast.
Tölvuvinnsla þjóðfundarins

Tölvuvinnsla þjóðfundarins var ekki og er ekki frambærileg. Í gærkvöldi var um tíma hægt að nota orðaský með heitum reitum. Í morgun var það ekki lengur hægt. Mikilvægt er, að niðurstöður fundarins berist fólki hratt. Lítill tími er til kosninga á stjórnlagaþing. Fólk þarf að geta leitað að meiningum að baki slagorða þjóðfundarins. Ein og sér eru þau lítil virði. Annað hvort fer leitin fram sem hefðbundin orðaleit eða myndræn. Ef tölvumenn ráða ekki við myndræna framsetningu, verða þeir að nota hefðbundna leit með innslætti notenda. Ekki dugir að rembast við tækni, sem menn ráða svo alls ekki við.
Hálfur þingflokkur spilltur

Hálfur þingflokkur sjálfstæðismanna er flæktur í spillingu. Þar er sá, sem ætlaði að verða ríkur af vafningum á kostnað Sjóvá. Þar er fólk, sem ætlaði að verða ríkt af kúlulánum út á ekki neitt. Þar er maður, sem stundaði skattsvik og arðgreiðslur úr taprekstri. Heimtar svo, að annað fólk fái sér heiðarlega vinnu. Þar er maður, sem sat í fangelsi fyrir þjófnað. Þar er fólk, sem safnaði rosamútum frá bankabófum. Hálfur Flokkurinn á þingi hefur misnotað aðstöðu sína grimmt. Þetta eru eftirlegur hrunsins. Með stuðningi þriðjungs þjóðarinnar. Þjóðin lærir ekkert og við liggjum áfram í forinni.
Ekki beðið um sterkan kall

Í plöggum þjóðfundarins sé ég hvergi ósk um, að störf forsætisráðherra og forseta verði sameinuð. Þvert á móti er beðið um valddreifingu. Hingað til hafa forsætisráðherra og ráðuneytin haft ofurvald í ríkiskerfinu. Alþingi hefur bara verið afgreiðslustofnun. Auka þarf sjálfstæði þess og dómstóla. Alþingi fái skrifstofu fjárlagagerðar til sín og ráðherra hætti að skipa dómara. Flestir dómarar landsins eru því miður kvígildi Flokksins. Ekki er heldur í samræmi við viljann til valddreifingar, að forsætisráðherra verði kosinn beint. Við höfum séð of mikið af Davíð og öðrum sterkum pólitíkusum.
Hætt að grilla á kvöldin

Hugtök þjóðfundarins eru yfirgnæfandi sósíalistísk. Þar örlar varla á orðum kapítalismans, hvað þá frjálshyggjunnar. Samt var þjóðfundurinn vísindalegt úrtak okkar allra. Þetta þýðir, að þjóðin hugsar sósíalistískt. Vill, að stjórnlagaþingið semji stjórnarskrá við hæfi. Þetta á í einhverjum mæli við um kjósendur Sjálfstæðisflokksins eins og aðra. Fólk vill, að stjórnarskráin fjalli um dreifingu lífsgæðanna frekar en um öflun þeirra. Það hefur sett lokastrik neðan við tímabil frjálshyggju. Í yztu myrkur er horfið spakmæli Hannesar Hólmsteins um, að þjóðin vilji græða á daginn og grilla á kvöldin.
Erfið hugtök í úrvinnslu

Hugtökin siðgæði og heiðarleiki eru ofarlega í niðurstöðum þjóðfundar. Ég veit ekki enn, hvaða málsgreinar eru kringum þessi víðtæku og óneitanlega loðnu orð. Vonandi koma þær í ljós. Þá getur stjórnlagaþing betur áttað sig á, hvað þjóðfundurinn meinar. Þinginu mun reynast flókið en ekki ógerlegt að vinna úr því. Ljóst er, að allir geirar ríkisins þjást af skorti á siðgæði og heiðarleika. Til dæmis er dómskerfið siðfrítt, miðar bara við lagatækni. Við þurfum að kenna siðgæði og heiðarleika. Og nýja stjórnarskráin þarf að þröngva þessari hugsun upp á dómara og þingmenn, ráðherra og embættismenn.
Birgitta er með það

Birgitta Jónsdóttir er andvíg Alþjóða gjaldeyrissjóðnum og útskýrir það vel í

bloggi sínu í dag. Birtir líka gott bréf Gunnars Tómassonar til landstjóra sjóðsins. Ég er sammála báðum. Sjóðurinn hefur staðið sig skelfilega í öðrum löndum og er enn við sama heygarðshornið. Er enn Chicago-trúar, öðru nafni Washington Consensus. Birgitta og Gunnar yrðu stórkostlega betri fjármála- og efnahagsráðherrar en jólasveinar núverandi ríkisstjórnar, Steingrímur og Árni Páll. Skuldarar og lánarar eiga að deila tjóninu. Taka þarf tillit til millistéttafólks, sem varla skrimtir og á ekki raðhús eða upphækkaðan jeppa.
Fúskið ræður ferðinni

Fari Balkanika á Vitastíg ekki að opnast aftur eftir langt frí, óttast ég, að hún sé hætt. Væri skarð fyrir skildi, framandi matreiðsla frá Búlgaríu á lágu verði. En engin eftirsjá var að Brasílíu á Skólavörðustíg. Maturinn var gleymanlegur og verðið hærra en búast hefði mátt við. Þriðja heims matur á frönsku verði gengur ekki upp og Brasilía gekk ekki upp. Fúskið ræður ferð á mexíkóskri Santa Maria á Laugavegi. Leit þar inn í hádegi. Rogginn þjónn með hatt talaði í síma. Beið eftir afgreiðslu eins og margir á öðrum borðum. Ég stóð upp eftir rúmt kortér og gekk út. Hattþjónninn var enn að tala í síma.
Borðaklippir fagnar enn

Ögmundur Jónasson hefur fundið sitt rétta hlutverk í lífinu. Að klippa á borða. Minnisstæð er sigurmyndin af honum í Hófaskarði, þar sem hann lyftir borðanum í hríðinni í gær. Hún er táknmynd firringar nútímans. Pólitíkusinn, sem hafnar útlendum glerperlum og spritti, hefur fundið sér sitt Lebensraum. Hefur nú á undraskömmum tíma klippt við Óshlíðargöng, Héðinsfjarðargöng, Hófaskarð og á Lyngdalsheiði. Margir samgönguráðherrar hafa sýnt nautn af að klippa borða, en Ögmundur slær alla út á tveimur mánuðum. Hann er linnulaust á vaktinni. Verður fínn Bastían í borginni, þegar Jón Gnarr nennir ei meir.
Flækingurinn segir frá

Mér líður vel á hótelum. Þar er allt til alls og enginn óþarfi, ekki einu sinni bók. Víðast gott rúm, sturta, þráðlaust net, jafnvel útsýni. Engin matreiðsla, engin þrif. Þegar ég skrifaði ferðabækur um stórborgir heimsins, bjó ég bara eina nótt á hverju hóteli. Var aðeins með handfarangur. Í París var ég á þrjátíu hótelum í einum mánuði og borðaði á sextíu veitingahúsum. Gæti verið heilt ár á 365 hótelum og 730 matstofum og þar á milli á rölti og kaffihúsum. Þrífst líka í fjallaskálum í hestaferðum, þegar fólk sefur í kös í svefnpokum á gólfinu. Sennilega flækingur í eðli mínu eins og Herlúlarnir.
Frá þjóðfundi til stjórnarskrár

Frá þjóðfundinum munu koma almennt orðuð hugtök á borð við Gegnsæi. Fólk vill gegnsæi. Stjórnlagaþinginu ber að taka upp hugtökin, útskýra þau og tengja við nýja stjórnarskrá. Í inngangi stjórnarskrár, sáttmála þjóðarinnar við sjálfa sig. Síðan fylgja útfærslur hugtakanna í greinum um handhafa valds, löggjafarvalds, framkvæmdavalds og dómsvalds. Bæta má við klausum um fjármálavald og fjölmiðlavald. Stjórnlagaþingið fylgi stjórnarskránni eftir með því að vísa henni til þjóðarinnar, áður en Alþingi fær hana í hendur. Annars eyðileggur Alþingi bara nýju stjórnarskrána með því að krukka í hana.
Ástir verkalýðsrekandans

Átakanlegt er, hvernig þekktasti verkalýðsrekandi landsins grátbiður um álbræðslur. Gylfi Arnbjörnsson hefur þær á heilanum. Samt eru álbræðslur sú starfsemi, sem skapar fæst störf á hverja krónu. Frá sjónarmiði andstöðu við atvinnuleysi eru allir atvinnuvegir betri en álbræðslur. Ef ríkið hefði fé aflögu til að borga hafnir álgræðgismanna, væri því betur varið í annað. Álbræðsluást Gylfa stafar af heilaþvotti atvinnurekenda. Hann hugsar eins og atvinnurekandi, enda sjálfur verkalýðsrekandi. Ævinlega endurómar hann sjónarmið atvinnurekenda, enda gerir hann ekkert fyrir umbjóðendur sína.
Passa þarf upp á Hæstarétt

Hæstiréttur framleiðir vandamál með því að taka gömul sérlög fram yfir yngri lög almenns eðlis. Hin síðarnefndu eiga að vera rétthærri, því að í þeim felst almenn yfirlýsing um breytta lagavenju. Sem ekki er enn komin fram í ýmsum sérlögum. Stjórnlagaþingið þarf að taka á þessu. Þannig þurfa ný lög um jafnrétti kynja að vera fremri gömlum sérlögum um Hæstarétt. Þá er brýnt að hafa klausu í nýrri stjórnarskrá um, að dómurum sé skylt að fara eftir henni, þótt eldri lög víki frá henni. Ég treysti ekki lagatæknum dómstóla til að fara eftir stjórnarskránni, nema þeir fái sérstök fyrirmæli um það.
Davíð og bófarnir: Jafntefli

Hvor skuldar okkur meira Davíð eða fjárglæframenn alls? Ég held þeir skuldi okkur jafnt. Tökum seðlabankastjórann: Gaf út veðlaus ástarbréf, sem gerðu Seðlabankann gjaldþrota. Hélt genginu föstu meðan innvígðir skófu gjaldeyri burt. Lét breyta skilgreiningum hugtaka fyrir IceSave. Alls er hans skuld þúsund milljarðar. Fjárglæframenn utan og innan banka náðu fé upp á margfalt hærri upphæð. Mest af því kom niður á erlendum lánardrottnum. En þúsund milljarðar voru á okkar kostnað. Að mestu er þetta sama tjón og Davíð olli, tölurnar eru tvíteknar. En jafnvægi er milli Davíðs og fjárglæframannanna.
Krumpað Evrópusamband

Þótt ég styðji aðild Íslands að Evrópu, er ég ósáttur við Evrópusambandið. Lýðræði er lítið, til dæmis er Evrópuþingið valdalítið, getur ekki lagt fram frumvörp. Of mikið embættisræði, skriffinnar hafa helming af samanlögðum völdum. Að öðru leyti er valdið í höndum ráðherra frá aðildarríkjunum. Samt gerir sambandið fína hluti. Stuðlar að friði í Evrópu, ræktar fríverzlun og losar þjóðir við ónýta gjaldmiðla. Helzti galli þess er, að kontóristarnir skilja ekki, að fólk mun áfram hata þá. Þangað til fólkið fær sjálft að hafa sýnileg áhrif á framvinduna. Mundi gerast með stórauknum völdum þingsins.
Hugdjarfur hrunverji

Sé ekki fyrir mér, að Björgvin G. Sigurðsson geti haft forgöngu um stofnun nýs stjórnmálaflokks. Pólitík er rangur vettvangur hrunverja. Hann slapp með aðstoð Samfylkingarinnar við að vera dreginn fyrir Landsdóm. Mér finnst, að hrunverjar eigi hér eftir að láta pólitíkina í friði. Viðurkenni samt, að þriðjungur kjósenda sættir sig við óhreinsaðan Sjálfstæðisflokk. Helmingur þingmanna Flokksins var í skítamálum fyrir hrun og í hruni. Sá stuðningur er mál hinna víðáttuvitlausu kjósenda Flokksins. Annars staðar í pólitíkinni er ekki pláss fyrir hrunverja. Björgvin ætti að leita sér starfa annars staðar.
Húsavík: Rafmagn ófáanlegt

Síðan Landsvirkjun eignaðist úthaldið á Þeistareykjum er skynsemi að síast inn. Nú segist hún ekki geta útvegað orku fyrir meira en 125 þúsund tonna álver á Bakka. Kannski 180 þúsund tonna, ef álverið taki áhættuna, gangi það ekki upp. Alcoa heimtar samt orku fyrir 360 þúsund tonna álver! Sú orka er einfaldlega ekki til á Þeistareykjum og í Gjástykki. Gráðugir Húsvíkingar geta farið að reyna að koma sér niður á jörðina. Hætt að kenna stjórnvöldum um afleiðingar æðibunugangs. Farið að íhuga, hvað veiti miklu meiri vinnu á svæðinu en heittelskað álið og noti mun minni orku. Svarið við því er: Allt.
Frábær kosningabarátta

Þetta er frábær kosningabarátta. Ekki króna í útgjöld hjá mér. Eins ólíkt venjulegum kosningum pólitískum og unnt er. Flestir frambjóðendur hafa það notalegt eins og ég. Ég blogga jafnt og ég gerði áður, en reyni að hafa eina grein á dag um efnin stjórnlagaþing eða stjórnarskrá. Farið á heimasíðu mína, www.jonas.is, finnið leitarboxið til vinstri og sláið inn hugtökin. Fáið upp 83 greinar um stjórnlagaþing og 245 greinar um stjórnarskrá, nýjar og gamlar. Lesið, ef þið nennið. Mun ekki auglýsa, ekki opna stuðningssíðu á fésbók, ekki mæta á fundi, ekki heilsa fólki innilega, ekki kyssa ungabörn.
Undirmálsfólk fjórflokksins

Ríkisstjórnin virðist ekki geta skorið niður, þar sem rétt og brýnt er að skera niður. Henni ber að fækka embættismönnum. Kvígildum fjórflokksins, sem hafa áratugum saman fyllt ráðuneyti og stofnanir. Heil fyrirbæri gera tæpast neitt, svo sem Útlendingastofnun. Alla greindarskerta niðursetninga ber að reka. Einnig þarf ríkisstjórnin að losna við pólitíska ungliða, sem þykjast vera ráðgjafar ráðherranna. Kunna fæstir að reikna og hafa ekkert vægi. Einnig ber að reka óhæfa almannatengla. Ríkissstjórnin á ekki að spara svona mikið í heilbrigðisþjónustu, heldur losna við undirmálsfólk fjórflokksins.
Byltingin dó síðdegis

Fjölmiðlar sögðu síðdegis, að tunnubyltingin væri fámenn, hófst í 100 manns kl.14, fór upp fyrir 300 manns kl.15, niður í 100 manns kl.16. Byltingin rann út í sandinn á Austurvelli í dag. Tilraun til að setja utanþingsstjórn á oddinn varð til þess, að margir hættu við að koma. Fólk vill mótmæla bágu stjórnarfari, en heimtar samt ekki fasisma. Þar með hafa Ólafur Ragnar Grímsson og Hreyfingin misst af tækifæri til að gera af sér óskunda. Lífið heldur því áfram í Kardimommubæ. Jóhann er komin í gagnsókn, skoraði á peð stjórnarandstöðu að leggja fram tillögu um vantraust á sig. Vígreif Jóhanna.
Álver byggt á sandi

Álver í Helguvík fær litla orku. Traustust eru 80 megawött frá Landsvirkun, sem koma kannski frá Búðarhálsvirkjun. Ég geri þá ráð fyrir, að Landsvirkjun forðist gjaldþrot með okri á fólki. HS Orka hugðist stækka Reykjanesvirkjun um 80 megavött og keypti túrbínu í bráðræði. Óvíst er, hvort orkan fæst, því að svæðið er nánast fullnýtt. Enn síður, hvort fyrirtækið hafi yfirleitt ráð á að virkja. Loks átti að fá 140 megavött hjá Orkuveitunni. Hún hyggst samt bjarga sér undan gjaldþroti með því að virkja ekki! Og svo auðvitað með okri á notendum að venju. 450 megavatta álver í Helguvík er því byggt á sandi.
Tilveran er fínn staður

Gleymi Tilverunni of oft, því að hún er svo afskekkt, við Linnetstíg í miðbæ Hafnarfjarðar. Hef samt hrósað matstofunni látlaust síðan hún var opnuð fyrir fimm-sex árum. Fiskurinn skiptir mestu, létt eldaður og nákvæmlega passlegur. Drukknar ekki í sósum eins og svo víða á öðrum matstöðum. Súpa, fiskur og kaffi kosta ekki nema 1900 krónur í hádegi. Spergilsúpan var góð, en með of söltu brauði. Steikt grænmeti og hrásalat með steinbítnum var gott, en kartöflustappan hituð í örbylgju. Piparsósan var þægilega mild. Sjálfvalið kaffi var gott espresso, borið fram með konfekti. Vinsæll staður.
Þjóðin verði spurð

Í fyrsta lagi tel ég, að stjórnlagaþinginu beri að fullmóta hugmyndir, sem koma frá þjóðfundinum. Í öðru lagi tel ég, að stjórnlagaþingið lukkist, ef það vísar þungum ágreiningsefnum til kjósenda. Eins og Evrópusambandsaðild verður vísað til þjóðarinnar. Þingið skilar þá stjórnarskrá með tvenns konar orðalagi á örfáum stöðum. Stjórnarskráin yrði síðan borin undir þjóðina í þjóðaratkvæðagreiðslu, þar sem kjósendur veldu sjálfir um orðalag þessara umdeildu pósta. Að svo búnu getur Alþingi ekki hafnað stjórnarskránni eða einstökum liðum hennar. Þjóðin hefur talað og málið er einfaldlega útrætt.
Alls enga utanþingsstjórn

Tunnumótmæli eru fín, en krafa um utanþingsstjórn hæfir ekki. Við höfum að vísu lélega ríkisstjórn, en hún er ekki beinlínis vond eins og þær fyrri voru. Henni tókst að verja stöðu tekjulægstu heimilanna. Þau hafa svipuð lífskjör og þau höfðu fyrir þremur árum. Eftir hrun er það bara kraftaverk. Sérstakar kringumstæður ofurskulda valda vandræðum hjá broti hópsins. Linast með lyklalögum og gjaldþrotalögum. Kröfur um frekari úrræði eru út í hött. Kominn er tími til, að venjulegt fólk spyrni við fótum og hafni enn frekari byrðum á skattgreiðendur komandi ára. Hávaðafólkið má ekki stjórna ríkinu.
Ragnar Hall á Signubökkum

Í gamla daga fluttu hægri menn þjóðmálaumræðuna á Volgubakka, þegar þeir komust í þrot. Fóru að tala um Sovétríkin. Ragnar H. Hall lagatæknir Exeter-snillinga fer sömu leið. Hefur ákveðið að hafa litlar varnir uppi í málinu, heldur talar ítrekað um Evu Joly. Hún hafi of mikil áhrif á Sérstakan saksóknara, ríkisstjórnina og almenning. Sé ætlað að sefa reiði almennings. Sé harðari af sér en dómurum muni finnast eðlilegt, vilji beita hlerunum. Þessi sérkennilegi málflutningur lagatæknis er athyglisverður. Má búast við, að lagatæknar bankabófa muni almennt beina blaðri sínu að Signubökkum?
Sveigjanleiki krónunnar

Málsvari andstæðinga Evrópuaðildar fjallar oft um sveigjanleika krónunnar. Sveigjanleikinn felst í, að reikningurinn er umsvifalast sendur til fólks. Lífskjörin eru skorin niður á sjálfvirkan hátt. Það er ekki hægt, þegar evra er notuð. Þess vegna eiga stjórnvöld í Írlandi og Grikklandi í miklu meiri erfiðleikum en hér. Þau geta ekki sent reikninginn til almennings. Páll Vilhjálmsson kvartar líka yfir vonzku stórveldanna í Evrópu. Vonzkan er þó bara sagnfræðileg. Hún felst í styrjöldum og ofsóknum, sem áttu sér stað fyrir 60-300 árum. Evrópusambandið útilokar þá vonzku, sem Páll talar um.
Óheppileg útflutningsvara

Rétt hjá Jóni Baldvin Hannibalssyni, að Árni Mathiesen og Halldór Ásgrímsson eru ekki heppileg útflutningsvara. Sá fyrri er kjáni og sá síðari er bófi. Báðir koma þeir óorði á orðstír Íslands, sem var þó hallur fyrir. Katrín Jakobsdóttir ber ábyrgð á endurráðningu Halldórs og Össur Skarphéðinsson ber ábyrgð á ráðningu Árna. Ráðherrarnir tveir sýna, að pólitíska yfirstéttin í landinu sér um sína, þótt í öðrum flokkum sé. Þar á ofan létu Samfylkingin og Sjálfstæðisflokkurinn sér sæma að forða sínum hrunverjum frá réttlátum málaferlum. Fjórflokkurinn er laus við siðferðisvitund og hefur ekkert lært.
Flögð undir fögru skinni

Samtök, sem þykjast á yfirborðinu stuðla að almannaheill, eru yfirleitt gegnsýrð af hagsmunaaðilum. Þannig stóðu staurblankir Lögmenn í Laugardal fyrir Hagsmunasamtökum heimilanna. Þau samtök voru að öðru leyti stofnuð af óráðsíumönnum, sem hrökkluðust úr bönkunum eftir hrun. Heimavarnarliðið var stofnað til að hjálpa löngu útrunnum verktaka, sem var kominn með allt á hælana fyrir hrun. Einstaklingar stofna félög með fallegum titli. Gísli Tryggvason er heppnastur, rekur eins manns stjórnmálaflokk undir titlinum Talsmaður neytenda. Við þurfum alltaf að skyggnast undir yfirborðið.
Þjóðfundurinn er undirstaðan

Þjóðfundurinn mun skila nokkrum meginþemum, sem eru þjóðinni efst í huga, þegar hún fjallar um stjórnarskrá. Stjórnlagaþinginu ber að setja þessar hugsanir fremst í stjórnarskrána. Fremst fari yfirlit yfir þessi meginþemu í einu paragraffi. Til dæmis: Leikreglur, siðferði, ábyrgð, gegnsæi, jafnræði, heiðarleiki, sanngirni, sjálfbærni, framtíðarkynslóðir, einstaklingsfrelsi, jöfnuður, velferð, friður. Síðan yrðu sérstök paragröff um skilgreiningu hvers þessara atriða og nokkurra í viðbót. Þau yrðu sáttmáli þjóðarinnar við sig. Samanlagt yrðu þau inngangur að ákvæðum um handhafa ríkisvaldsins.
Heimavarnarliðið sveik

Ég var hafður að fífli eins og sumir fleiri. Hélt, að heimavarnarliðið gætti hagsmuna lítilmagnans. DV flettir hins vegar í dag ofan af samtökunum. Þau hindruðu í gær yfirtöku Landsbankans á húsi Nordic Workers. Verktaka, sem var kominn í þrot fyrir hrun. Hin meintu hjálparsamtök eru í hagsmunastríði fyrir illa rekið fyrirtæki utan tilveruréttar. Á sama tíma erum við einnig blekkt af tunnuliði. Það berst í rauninni fyrir lífsstíl millistéttarfólks, sem ætlaði að gleypa sólina fyrir hrun. Býr í raðhúsi, ekur um á upphækkuðum jeppa og stundar utanferðir. Mótmælaaldan er komin út í rugl græðgisfólks.
Reynt að hefta rannsókn

Seðlabankinn reynir að draga saman upplýsingar um gjaldeyrisbrask manna. Fær uppýsingar frá bönkum um ferðalag peninga.

Persónuvernd reynir að bregða fæti fyrir rannsókn bankans. Segir fjallað um viðkvæmar persónuupplýsingar. Gott dæmi um skaðsemi Persónuverndar. Ekki er auðvelt að fá botn í glæpi tengda hruninu, þegar ríkisstofnun heftir öflun brýnna upplýsinga. Brýnt er að stjórnarskráin taki fram, að fjármál séu ekki persónulegar upplýsingar. Leyndin yfir flutningum fjármagns var ein af helztu orsökum hrunsins. Slíkir sérhagsmunir voru ástæðan fyrir stofnun Persónuverndar.
Flóknari stéttaskipting

Stéttaskiptingin á Íslandi varð flókin við hrunið. Mikið af undirstéttinni hafði ekki steypt sér í skuldir og missti ekki vinnu og býr við þolanlegar aðstæður. Lítill hluti hennar trompaðist af gýli banka og steypti sér í skuldir, sem frá upphafi voru vonlausar. Miðstéttin skiptist á svipaðan hátt. Margir trompuðust, fengu sér raðhús og upphækkaðan jeppa, vöndu sig á reglubundnar utanferðir. Fráleitt er samt að halda fram, að miðstéttin hafi verið eyðilögð í hruninu. Mikill meirihluti er enn við góða fjárhagsheilsu. En minnihluti hennar er orðinn hávær uppistaða í taumlausri tunnu-frekju.
Enn hrósa ég Höfninni

Nóg er til af góðum veitingahúsum í 101, sem bjóða góðan mat í hádegi fyrir minna en 2000 krónur. Oftast er matreiðsla sá þáttur ódýrra matstaða, sem er í beztu lagi. Yfirleitt eru húsin samt ekki flott eða hugguleg og bjóða ekki faglega þjónustu. Eitthvað verður undan að láta, þegar verði er haldið niðri. Af góðum veitingahúsum með mat á innan við 2000 krónur í hádeginu lízt mér bezt á Höfnina í Geirsgötu 7c. Þar er súpa og fiskur á 1860 krónur. Húsnæðið er huggulegt, húsbúnaður góður, útsýni fínt, þjónusta fagleg. Þar eru jafnvel tauþurrkur. Fiskmatreiðslan þar er þó bezt, hárnákvæm í tíma.
Slumpareikningur á fátækt

Fjárhagslega skipti ég þjóðinni í þrjá jafna hluta. Einn hlutinn varð ekki fyrir tjóni í hruninu og hefur það gott. Annar varð fyrir skakkaföllum, sem hann ræður vel við. Þriðjungur varð fyrir óþægilegum skakkaföllum. Þar af getur þorrinn staðið við skuldbindingar sínar í skjóli ýmissa aðgerða. Þá eru eftir 1-3% þjóðarinnar, sem eru á hausnum og sjá ekkert ljós. Aðgerðir hins opinbera verða ódýrastar, ef þær miðast við þennan litla hóp. Þar eru mikilvægust lyklalög og gjaldþrotalög, sem mundu flytja fólkið upp á núll. Þá eru mál komin í þolanlega stöðu, enda er atvinnulífið á fullum dampi.
Byltingartilraunin nálgast

Í vikunni verður gerð tilraun til byltingar á Íslandi að ósk Hreyfingarinnar og ýmissa hópa tunnuverja. Ætlunin er að fá forseta Íslands til að skipa utanþingsstjórn, sem fari að forskrift Hreyfingarinnar. Setji fjárlög, leysi vanda heimilanna og ýmislegt fleira samkvæmt óskalista. Henni er ætlað að fara þvert á vilja meirihluta þings, kippa Alþingi úr sambandi. Á semsagt að vera eins konar fasismi. Forseti Íslands lét sér sæma að sitja fund með byltingunni. Ekki er vitað, hvort framhald verður á samstarfi forsetans og Hreyfingarinnar. Tunnun stjórnvalda á fimmtudaginn er miðja byltingarinnar.